C 224/28
FI
Euroopan unionin virallinen lehti
8.6.2022
Keskiviikko 24. marraskuuta 2021
4. toteaa, että teknologioiden kehittäminen ja laajamittainen käyttöönotto tulevaisuudessa, mukaan lukien uudet digitaaliset sovellukset, energian tuotanto uusiutuvista energialähteistä ja akut sähköajoneuvoille ja kevyille liikenneväli­ neille, lisäävät tiettyjen kriittisten ja muiden raaka-aineiden kysyntää; kehottaa ottamaan huomioon, että maiden tiukemmat ilmasto- ja digitaalitavoitteet lisäävät kilpailua maailmanmarkkinoilla ja asettavat lisärasitteita niiden toimitusvarmuudelle Euroopassa;
5. kehottaa komissiota tarkastelemaan huolellisesti uudelleen kriittisyyden arviointimenetelmää ennen vuotta 2023 ja ennen seuraavan kriittisten raaka-aineiden luettelon julkaisemista, jotta voidaan arvioida, onko luetteloa tarpeen laajentaa ottaen huomioon kriittisiin raaka-aineisiin liittyvän kansainvälisen tilanteen kehitys, kriittisten raaka-aineiden ja muiden raaka-aineiden tulevaa kysyntää koskevat skenaariot sekä sosiaaliset ja ekologiset kriteerit, jotka perustuvat yritystoimintaa ja ihmisoikeuksia koskeviin YK:n ohjaaviin periaatteisiin ja kestävän kehityksen tavoitteisiin, jotta saadaan laajempi kuva kaivannaisteollisuuden olosuhteista kaikkialla maailmassa; kehottaa komissiota ottamaan toimitusriskianalyysissään asianmukaisesti huomioon myös kaikki louhintaa ja jalostusta koskevat ympäristöön liittyvät ulkoisvaikutukset; kehottaa myös käymään kattavaa keskustelua, johon kaikki sidosryhmät osallistuvat;
6. kehottaa komissiota kiinnittämään huomiota kriittisten raaka-aineiden ohella myös vahvoja toimitusketjuja, tuotannon jatkuvuutta sekä vihreää ja digitaalista siirtymää varten tarvittavien muiden raaka-aineiden mahdolliseen kriittisyyteen ja saatavuuteen EU:n lähteistä ottaen huomioon myös mineraalien niukkuus; korostaa, että erikoismineraalien lisäksi myös yleisesti tuotetut raaka-aineet, kuten kupari, helium ja nikkeli, ovat tulossa kriittisiksi, koska niiden kysyntä kasvaa ilmastoneutraalissa yhteiskunnassa;
7. pyytää komissiota noudattamaan kokonaisvaltaista lähestymistapaa arvioidessaan useisiin samoista kriittisistä raaka-aineista kilpaileviin vähähiilisiin, uusiutuviin ja digitaalisiin teknologioihin kohdistuvia seurauksia ja tutkimaan kriittisiä toimitusketjuja myös yksittäisten toimialojen kannalta; korostaa, että on tärkeää varmistaa, että energiatehokkuus etusijalle -periaate, päästöttömyys ja resurssitehokkaat ratkaisut ovat ensisijaisia;
8. pyytää komissiota varmistamaan, että Next Generation EU -välineen mukaisissa kansallisissa elpymis- ja palautumissuunnitelmissa vastataan taloudellisesti, ympäristön kannalta ja sosiaalisesti kestävään kriittisten raaka-aineiden tarjontaan liittyviin haasteisiin; pyytää jäsenvaltioita lisäämään investointeja kriittisten raaka-aineiden kierrätykseen ja sisällyttämään kriittisten raaka-aineiden vaatimukset, hankintalähteet ja kustannukset strategisiin elvytyssuunnitelmiinsa;
9. kehottaa investoimaan työntekijöiden koulutukseen ja uudelleenkoulutukseen, myös oikeudenmukaisen siirtymän mekanismin avulla, koska kaivosalan osaaminen voidaan siirtää metallin ja mineraalien hyödyntämiseen, jalostukseen ja kierrätykseen mieluiten samoilla alueilla; kehottaa komissiota varmistamaan.
että tällä rahoituksella puututaan myös siirtymän sosiaalisiin sekä työllisyys- ja ympäristövaikutuksiin entisillä kaivosalueilla;
10. kehottaa komissiota ja jäsenvaltioita käynnistämään mahdollisimman pian kriittisiin raaka-aineisiin liittyvän Euroopan yhteistä etua koskevan tärkeän hankkeen (IPCEI), joka kattaa vaatimukset, hankintalähteet ja (sosiaaliset, ympäristöä koskevat ja taloudelliset) kustannukset, jotta voidaan suunnitella strategisesti ja kestävällä tavalla kysyntäämme vihreää ja digitaalista siirtymää varten; korostaa, että IPCEI:n olisi katettava kaikki asiaankuuluvat aiheet, kuten kierrätys, uudelleenkäyttö, korvaaminen, materiaalien käytön vähentäminen ja kaivostoiminta, jotta voidaan vähentää kriittisyyttä ja riippuvuutta; korostaa, että näillä hankkeilla olisi vapautettava hyödyntämätön potentiaali maissa, joissa on paljon kriittisiä raaka-aineita ja paljon hyödyntämättömiä lähteitä;
11. kehottaa komissiota edistämään kriittisiin raaka-aineisiin liittyvää tutkimusta, kehittämistä, taitoja ja osaamista pieniä ja keskisuuria yrityksiä (”pk-yritykset”) varten kasvustrategiana EU:n huipputeknologialle, kuten litiumioniakuille, polttokennoille, tuuliturbiineille, sähkövetoisille moottoreille, aurinkosähköteknologialle, robotiikalle, miehittämättömille ilma-aluksille, 3D-tulostukselle sekä monenlaisille digitaalisille teknologioille ja lääketieteellisille laitteille;
12. kehottaa komissiota toteuttamaan kattavan, tieteellisen ja näyttöön perustuvan vaikutustenarvioinnin, jotta voidaan määrittää strategisesti tärkeiden kriittisten raaka-aineiden vähimmäismäärät, joita tarvitaan vihreää ja digitaalista siirtymää varten;